Athletic Bilbao s-a calificat în finala Cupei Spaniei, după ce a învins-o cu 3-0 pe Atletico Madrid, în returul de pe "San Mames". În ultimul act, bascii se vor duela cu Mallorca.
Învingători în meciul tur cu 1-0, bascii s-au impus și în returul de pe teren propriu prin golurile marcate de Inaki Williams (13), Nico Williams (42) şi Gorka Guruzeta (61).
La Atletico, portarul român Horaţiu Moldovan a fost rezervă.
Adversara sa din finala programată în data de 6 aprilie, la Sevilla, va fi Mallorca, formaţie care a eliminat-o în penultimul act, la loviturile de departajare, pe Real Sociedad.
Gruparea de pe San Mames are în palmares 23 de Cupe ale Spaniei, ultima dintre ele câştigată în 1984.